PATVIRTINTA

Lietuvos Respublikos žemės ūkio ministro

2016 m. gegužės 20 d. įsakymu Nr. 3D-307

(Lietuvos Respublikos žemės ūkio ministro

2024 m. rugsėjo 4 d. įsakymu Nr. 3D-623

redakcija)

**Šviečiamosios gyvulininkystės programos** **DALYVIŲ KŪRYBINIŲ DARBŲ KONKURSO „GYVULININKYSTĖ IR MES“ ORGANIZAVIMO NUOSTATAI**

**I SKYRIUS**

**BENDROSIOS NUOSTATOS**

1. Šviečiamosios gyvulininkystės programos dalyvių kūrybinių darbų konkurso „Gyvulininkystė ir MES“ organizavimo nuostatai (toliau – nuostatai) reglamentuoja Šviečiamosios gyvulininkystės programos (toliau – Programa) dalyvių kūrybinių darbų konkurso (toliau – konkursas) reikalavimus, organizavimo tvarką ir eigą.
2. Konkursą organizuoja Lietuvos Respublikos žemės ūkio ministerija (toliau – ministerija) kartu su Žemės ūkio agentūra prie Žemės ūkio ministerijos (toliau – Agentūra).
3. Konkurso tema – „Gyvulininkystė ir MES“.
4. Konkurso tikslas – pademonstruoti bei įtvirtinti Programos dalyvių turimas ir Programos įgyvendinimo metu įgytas žinias.
5. Konkurso uždavinys – kūrybiniu darbu atskleisti tradicinės krašto gyvulininkystės ypatumus, naudą ir svarbą. Dalyvių darbuose turi atsispindėti bent viena tradicinės gyvulininkystės šaka: pieninė ir mėsinė galvijininkystė, kiaulininkystė, paukštininkystė, arklininkystė, avininkystė, ožkininkystė, kailinė žvėrininkystė, triušininkystė ir bitininkystė.
6. Konkurse gali dalyvauti tik Programos dalyviai (toliau – dalyviai) pagal tris modulius:

6.1. ikimokyklinio ir priešmokyklinio ugdymo įstaigų vaikų grupės – I modulis;

6.2. 1–4 klasių mokiniai – II modulis;

6.3. 5–8 klasių mokiniai – III modulis.

**II SKYRIUS**

**PARAIŠKŲ PRIĖMIMAS IR VERTINIMAS**

7. Kvietimas teikti paraiškas skelbiamas Agentūros interneto svetainėje adresu [www.zua.lt](http://www.zua.lt) ir „Facebook“ paskyroje „Šviečiamoji gyvulininkystės programa“.

8. Konkurso dalyviai užpildo (*Word* formatu) paraišką (1 priedas) lietuvių kalba aprašydami savo kūrybinius darbus, susijusius su Programos įgyvendinimu (organizuoti renginiai, viktorinos, bendri klasės / grupės kurti piešiniai, foto koliažai, knygutės, spektakliai, vizualizacijos ar kt.).

9. Užpildyta paraiška ir vizualinė medžiaga siunčiama el. paštu gyvulininkyste@zua.lt.

1. Paraiškos vertinamos dviem etapais.

11. Pirmuoju etapu paraiškas ir vizualinę medžiagą vertina Agentūros direktoriaus įsakymu sudaryta paraiškų vertinimo grupė. Vieną paraišką vertina 2 vertintojai, vadovaudamiesi nuostatų 15 punkte nurodytais vertinimo kriterijais. Vertintojai įvertina paraiškas ir užpildo vertinimo lentelę (2 priedas). Kiekvienam kriterijui įvertinti skiriama nuo 0 iki 3 balų. Didžiausias galimas paraiškos balų skaičius – 15balų. Įvertinus paraišką abiem vertintojams, išvedamas bendras balų vidurkis. Paraiškoms surinkus vienodą balų skaičių, pirmumo teisę įgauna pagal registracijos datą ir laiką anksčiau pateikta paraiška.

12. Įvertinus paraiškas, Agentūra parengia vertinimo suvestinę (toliau – suvestinė) ir ne vėliau kaip prieš 3 darbo dienas iki projektų atrankos komisijos, tvirtinamos Lietuvos Respublikos žemės ūkio ministro įsakymu (toliau – komisija), posėdžio išsiunčia asmeniškai kiekvienam komisijos nariui el. paštu.

13. Komisijos posėdyje vykdomas antrasis paraiškų vertinimo etapas. Remiantis suvestinės duomenimis atrenkami kiekvieno modulio nugalėtojai (3 priedas).

1. Komisijos sprendimai priimami posėdyje dalyvaujančių komisijos narių balsų dauguma. Balsams pasiskirsčius po lygiai, sprendimą lemia komisijos pirmininko balsas.

15. Paraiškose pateikta informacija apie kūrybinį darbą ir pridėta vizualinė medžiaga vertinama pagal šiuos kriterijus:

* 1. kūrybiškumas (1 balas skiriamas, jeigu kūrybiniame darbe panaudota visa Programai įgyvendinti skirta mokomoji medžiaga ir vaizdinės priemonės; 2 balai – jeigu pasitelkta papildomos mokomosios medžiagos ir vaizdinių priemonių; 3 balai – jeigu pasitelkta pačių sukurtų ir (arba) pagamintų vaizdinių priemonių);
	2. konkurso tikslo ir uždavinių perteikimas (1 balas skiriamas, jeigu kūrybiniame darbe atsispindi 3 tradicinės gyvulininkystės šakos; 2 balai – nuo 4 iki 6 tradicinės gyvulininkystės šakų; 3 balai – 7 ir daugiau tradicinės gyvulininkystės šakų);
	3. informacijos apie Programą sklaida (1 balas skiriamas, jeigu apie Programos veiklas paviešinta informaciniuose šaltiniuose 2 kartus; 2 balai – jeigu apie Programos veiklas paviešinta informaciniuose šaltiniuose 3 kartus; 3 balai – jeigu apie Programos veiklas paviešinta informaciniuose šaltiniuose 4 kartus ir daugiau);
	4. dalyvių masiškumas (1 balas skiriamas, jeigu kūrybiniame darbe dalyvavo iki 10 dalyvių; 2 balai – 11-24 dalyvių; 3 balai – 25 ir daugiau dalyvių);
	5. originalumas (skiriama nuo 1 iki 3 balų).
1. Paraiškos atmetamos, jei:
	1. pateiktos pasibaigus kvietime teikti paraiškas nurodytam terminui;
	2. neatitinka bent vieno 15.1–15.5 papunkčiuose nurodyto kriterijaus, t. y. kūrybiniam darbui skirta 0 balų.
2. Komisija iš kiekvieno modulio dalyvių pateiktų kūrybinių darbų atrenka po 3 geriausius ir skiria 1–3 vietas. Komisijos sprendimas fiksuojamas posėdžio protokole. Trūkstant paraiškų pagal kurį nors modulį, komisija turi teisę atrinkti mažesnį nugalėtojų skaičių. Taip pat dalyviams gali būti skiriamos specialiosios nominacijos.
3. Nugalėtojai paskelbiami viešai interneto svetainėse – [www.zum.lrv.lt](http://www.zum.lrv.lt) ir www.zua.lt, taip pat informuojami Agentūros tiesiogiai. Apdovanojimus organizuoja Agentūra.

**III SKYRIUS**

**BAIGIAMOSIOS NUOSTATOS**

1. Ministerija ir Agentūra turi teisę informaciją apie konkursą ir jo dalyvius skelbti interneto svetainėse [www.zum.lt](http://www.zum.lt) ir [www.zua.lt](http://www.zua.lt), „Facebook“ paskyroje ir kitaip viešinti įvairiose žiniasklaidos priemonėse bei leidiniuose, neišmokėdamos darbų autoriams honoraro.
2. Dalyvių patirtos išlaidos neapmokamos.
3. Išsamesnę informaciją apie konkursą ir jo rezultatus teikia Agentūra tel. +370 686 09972, el. p. gyvulininkyste@zua.lt.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_